L: 


Ama qhapaq kanaykipaq llank'aychu, 
yachayniykimanta saqey. 

¿Mana kaqtachu qhawarinki? 
Qhapaq kaykunaqa cheqaqtapunin 
raphraman tukupunku; 
hanaq pachamanmi atoq hina phawanku. 


PROVERBIOS 23:4-5 


Hinan Jesusqa paykunata nirqan: -Cuidakuychis, 
munapayaymanta cuidakuychis, runaq kawsayninqa 
manan askha kapuqninkunawanchu tupan, nispa. 
Hinaqtinmi Jesusqa huk rikch'anachiyta paykunata 
nirqan: -Huk qhapaq runaq hallp'anmi askha rurukunata 
ruruchirqan. Paytaq nirqan: -Kaytan ruwasaq, 
graneroykunata thunispa aswan hatunta hatarichisaq, 
nispa. chaypitaqmi llapa ruruykunata, kapuqniykunatawan 
qosaq, nispa. Hinan almaytapas nisaq: Alma, askha 
watakunan askha kapuqniykikunata waqaychanki. 
hawkalla kay, mikuy, ukyay, kusikuy, nispa. Diostaq payta 
nirqan: -Mana yuyayniyoq, kunan tutan almaykita 
qechusunki, ¿piqpaqtaq chay qosqaykiqa? Saynallataqmi 
kikinpaq qhapaq kayta huñuqqa, manataq Diospa 
qayllanpi qhapaqchu. LUCAS 12:15-21 


...Wawakuna, imayna sasaraqmi qhapaq kaypi 
confiaqkunapaq Diospa qhapaqsuyunman haykuyqa! 
MARCO 10:24 


¿Imapaqtaq runaqa tukuy kay pachata ganaspa kikinpa 
almanta chinkachinman? Icha, ¿imatataq runaqa 
almanpa rantinpi qunman? MARCO 8:36-37 


Qolqeta munakuqqa manan qolqewanqa saksanqachu. 
Amataq miraywan askhata munakuqpas. 
ECLESIASTOS 5:10 


Munakuyniykitaqa hanaq pachapi kaqkunapi churay, 
ama kay pachapi kaqkunapichu. COLOSOS 3:2 


Ichaqa kusikuywan Dios sonqo kayqa hatun ganancian. 
Kay pachamanqa manan imatapas apamurqanchischu, 
manataqmi imatapas apayta atisunmanchu. Mikhuna 
p'achayoq kaspapas chaywan kusisqa kasun. 

1 TIMOTEO 6:6-8 


Ama sarunchakuypi hapipakuychikchu, amam 
suwakuypiqa yanqallachu kaychik. SALMO 62:10 


Suwaqqa amaña suwakuchun, aswanpas llank'achun, 
makinwan allin kaqta llank'ananpaq, necesitakuqman 
qonanpaq. EFESIO 4:28 


Kapuqniykichista vendespa limosnata qoychis. 

Mana machuyaq bolsakunata, hanaq pachapi mana 
tukukuq qhapaq kayta, maymanchus mana suwa 
asuykunchu, nitaq ch'uspipas waqllichinchu. Maypichus 
qhapaq kayniyki kashan chayqa, chaypin sonqoykipas 
kanqa. LUCAS 12:33-34 


Limosnata qoqtiykiqa, ama lloq'e makiykiqa 
yachachunchu paña makiykiq ruwasqanta, limosnayki 
pakallapi kananpaq, pakallapi rikuq Yayaykitaq sut'ita 
pagasunki. MATEO 6:3-4 


Kusisamiyoqmi wakchakunata piensaqqa, Sasachakuy 
tiempopipas Señormi qespichinqa. SALMO 41:1 


Wakchakunata, mana tayta-mamayuqkunatapas 
defiendeychik, ñakariqkunatapas, mana tayta- 
mamayuqkunatapas chaninchaychik. SALMO 82:3 


Qhapaq kayninpi hap'ipakuqmi urmapunqa; Chanin 
runakunan ichaqa k'allma hina t'ikarinqaku. 
PROVERBIOS 11:28 


Kanmi qhapaqyaq runaqa, ichaqa manan imayoqpaschu, 
kanmi wakchaman tukuq, ichaqa askha qhapaq 
kayniyoqmi. PROVERBIOS 13:7 


Pipas runamasinta pisichaqqa huchallikun, wakchata 
khuyapayaqqa kusisamiyoqmi. PROVERBIOS 14:21 


Wakchakunata khuyapayaqqa Wiraqochamanmi manukun. 
Chay qosqantapas kutichipunqa, nispa. PROVERBIOS 19:17 


Ancha qhapaq kaymantaqa allin sutiqa akllasqa kaymi, 
qolqemanta qorimantapas munakuywan allinpaq 
qhawarisqa kaymi. PROVERBIOS 22:1 


Achka ñawiyuqqa saminchasqam kanqa. 
Wakchakunamanmi t'antanmanta qon, nispa. 
PROVERBIOS 22:9 


Wakchaman qoq runaqa manan pisinqachu, ñawinta 
pakaqmi ichaqa askha ñakasqa kanqa. PROVERBIOS 28:27 


